दूसरी कहानी पहल के इसी अंक में छपी कहानी 'राजजात की भेड़ें' है। इस कहानी में फिर किरण सिंह एक अलग इलाके में दिखाई पड़ती हैं। इस बार वे अपने साथ पहाड़ के विस्थापन की कथा लाई हैं। पहाड़ से विस्थापन की कहानियां ढेर सारी हैं लेकिन जैसे जीवंत और कलेजा चीर देने वाले ब्योरे लेकर किरण सिंह आती हैं, उनसे फिर से इस लगातार घट रही त्रासदी का एक मानवीय और करुण चेहरा सामने आता है- ऐसा चेहरा, जिसका वर्णन पहाड़ के लेखकों के यहां भी दुर्लभ है। वहां विस्थापन के बाद बच रहेपरिवारों की तिल-तिल हो रही मौत है, लोककथाओं और विश्वासों के लगातार क्षीण पड़ते धागों के सहारे जीवन का मूल्य बचाने की हांफती हुई कोशिश है और फिर व्यवस्था का वह पाखंड है जो अपने विरुद्ध किसी भी प्रतिरोध को कुचल डालता है और अंतत: नीचे उतरने और शहर जाने की विवशता है।